Slovenska kronika, 30.1.2015


Naslov: V TE Brestanica bodo nadomestili stare plinske turbine
Napoved za voditelja:

V Termoelektrarni Brestanica, ki je vodilni ponudnik sistemskih storitev terciarne regulacije in temnega zagona v slovenskem elektro energetskem sistemu, so se že pred časom odločili, da bodo od petih zamenjali prve tri plinske turbine, ki delujejo že 40 let. Zato so v preteklem tednu objavili mednarodni razpis za dobavo prve od dveh novih plinskih turbin, generatorja in dimnika. Zatrjujejo, da se pri tej naložbi ne bo ponovil TEŠ 6, saj imajo več kot polovico denarja že zagotovljenega, računajo pa tudi, da bi precej del lahko opravilo domače gospodarstvo, zato bodo pripravili več razpisov. Predvidena je postavitev plinskega bloka z možnostjo obratovanja na zemeljski plin ali na kurilno olje.
T- Iz Brestanice GORAN ROVAN /

X- Snemalec in montažer Tomi Naglič /

Obstoječi prvi trije plinski bloki obratujejo v TE Brestanica že vse od leta 1975, so pa dotrajani, zanje ni več originalnih rezervnih delov. Zato so zdaj objavili mednarodni razpis za dobavo šeste plinske turbine z močjo od 40 do 70 MW.

T- JURE COLARIČ /
X- vodja tehničnega sektorja TE Brestanica /

»Proizvajalcev v svetu je kar nekaj, mi jih poznamo vsaj pet. Izbran bo tisti, ki bo najugodnejši, ki bo ponudil najbolj ugodno ceno in izpolnjeval vse tehnične karakteristike, ki smo jih navedli v razpisni dokumentaciji: zagon v manj kot 13. minutah, izkoristek večji od 36%, NOX emisije do 50 miligramov na normni kubični meter in pa hrup pod 45 decibelov.«
Zamenjava je nujna tudi zato, ker 40 let stara tehnologija ne ustreza več sodobnim okoljskim standardom. Računajo, da bodo za postavitev prve turbine potrebovali okoli 40 milijonov evrov, za 60% te vsote pa že imajo zagotovljen denar.
T- TOMO MALGAJ /
X- direktor Termoelektrarne Brestanica /

»Imamo kontakte že z Evropsko investicijsko banko, smo pa tudi že iskali čist informativne ponudbe pri desetih komercialnih bankah tukaj v Sloveniji. Po pogovorih z EIB-jem ne bo potrebno iskati poroštva države, ampak bo dovolj garancija Gen energije.«
Za postavitev novega plinskega bloka imajo pridobljeno gradbeno dovoljenje in okoljsko soglasje. Računajo, da bi junija že lahko podpisali pogodbo z dobaviteljem, tako da bi naložbo zaključili do konca leta 2017.
